જિતેન્દ્ર સાથી. મારા સાથી તો નહીં પણ મારા મિત્ર ખરા. એમની એક ખાસિયત, એમના પાકીટમાં એમની જન્મકુંડળી હોય. હંમેશાં હોય. માસની આખર તારીખ હોય, એવા સંજોગોમાં ક્યારેક પાકીટમાં પૈસા ન હોય પણ એમની જન્મકુંડળી તો જરૂર હોય. એનું એક કારણ, એક જ્યોતિષીએ એમની કુંડળી જોઈને કહ્યું, ‘સાહેબ, તમને આકસ્મિક ધનલાભ છે.’ ખુશ થઈ ગયેલા જિતેન્દ્રે પેલા જ્યોતિષને તુરત નાનકડો ધનલાભ કરી આપ્યો હતો. પણ ત્યારથી એમણે પાકીટમાં કુંડળીની નકલ રાખવા માંડી હતી. જે કોઈ જ્યોતિષી મળે તેને તે કુંડળી બતાવે. સંજોગે મોટા ભાગના જ્યોતિષીઓએ એમને આકસ્મિક ધનલાભની વાત કરી હતી. ત્યારથી એ ખુશ હતા. એકાદ વાર આકસ્મિક રીતે ધનલાભ થઈ જશે તે વાત તેમને ઠસી ગઈ હતી. સાહિર લુધિયાન્વીએ કહ્યું હતું, ‘વો સુબહ કભી તો આયેંગી….’ જિતેન્દ્ર સાથી પણ સાહિર લુધિયાન્વીની જેમ જ બેસબરીથી એ સુબહનો ઈંતેઝાર કરતા હતા, જ્યારે એમને આકસ્મિક ધનલાભ થઈ જાય.